Eenfachen Pieldintenfisch
De Eenfache Pieldintenfisch oder Slichte Pieldintenfisch (Loligo vulgaris) is en Aart mank de Dintenfische (Coleoidea) un höört to de Ornen vun de Pieldintenfische (Teuthida) mit to. Wenn  de Tentakels mitrekent weert, könnt de Deerter bit hen to 50 cm lang un bit hen to 1,5 kg swaar weern. Düsse Aart is in matige Tahlen vun den ööstlichen Noordatlantik siene Küsten, vun de Noordsee bit vör Westafrika, un in de Middellannsche See mit de ganze Adria dorto to finnen.  Meist leevt he in en Deepde vun bi 100 m un mehr, man ok 400 bit 500 m unner de See kummt he hen. Af un an lett  he sik ok in de süüdwestliche Oostsee sehn. 
Dat gifft Forschers, de stellt gegen de Nominatform 
Loligo vulgaris vulgaris de tweede Unnerard Loligo vulgaris reynaudi over.

Kennteken 
De Mantel vun den Eenfachen Pieldintenfisch is normolerwiese bi 20 cm lang, man he kann ok bit hen to 40 cm lang weern. De Heken sünd grötter, as de Seken. Dat Lief is up’n Ruggen grau bit na rood hen farvt, loppt na achtern spitz to un is man slank. An’e Sieten loopt, over de beiden lesten Drüddels vun dat Lief weg, twee tämlich grode Finnen langs. De Aart leevt up allerhand verscheden Unnergrünn in’e See vun Sand bit hen na Modder, un swemmt free. De Eenfachen Pieldintenfische freet tomeist, oder ok bloß, Fisch, man se versmaht ok Kreefte, annere Koppfööt, Veelbösten un Pielwörmer nich. Hen un wenn freet se sik ok gegensiedig up.

Wie se sik vermehren doot 

Ganz in’n Norden vun de Gemarken, wo se leevt, in de Noordsee, kaamt se in gröttere Verbännen bloß hen, wenn dat in dat fröge Vorjohr sowiet is. Wenn dat düster warrt, leggt se dor de Eier. De Deerter blievt in’e Noordsee bit hen to’n Hoochsommer. De Eiersnöre weert, bit 30 m deep, an en stabilen Unnergrund fastmaakt. Dor kann sik dat um Deele vun den Seebodden bi hanneln, as Steen, man ok um Deele vun annere Leevwesen, as de Schillen vun annere Weekdeerter oder anners wat. De Larven seht liek ut, as de groden Deerter, man de Proportschonen vun de verscheden Deele vun dat Lief sünd anners. Wenn se um den Junimaand rüm utkrapen sünd, sünd se keen cm groot. Wie lang dat bit to’n Utkrupen duert, hangt vun de Temperatur af. Wenn dat Water mehr, as 20 °C warm is, duert dat 20-30 Dage, wenn dat avers bloß man unner 15 ° C sünd, kann dat 40 – 50 Dage duern.

Fischeree
Sünnerlich in de Gemarken um de Middellannsche ee umto warrt de Eenfache Pieldintenfisch veel fungen. He is dor en fasten Bestanddeel vun dat minschliche Eten. Vunwegen, datt de Deerter veel in Swarms unnerwegens sünd, sünd se kommodig to fangen un smiet oorntlich Geld af.

Belege

Weblenken 

Dintenfische